Hlina, Alojz, poslanec NR SR (2014-05-28):
Vážený pán predseda, vážený pán minister, vážené kolegyne, kolegovia, treba uznať, že tá východniarska klika je silná, kým si skočíte do vlasov, že kto to vlastne vybavil, ja by som predsa len poďakoval aj ľuďom, ako pán Rovinský, ako pán Poláček, ktorý sa kus natrápili a vy si to už podeľte, že kto sa bude prezentovať, že to vyriešil. Naozaj aj v tomto prípade ešte tie pozostatky toho vzdoru, toho aktivizmu, toho občianskeho názoru, ešte chvalabohu sú. Teším sa, že naozaj výsledkom je aj, aj dajme tomu, dnešné rokovanie. Treba poďakovať ľuďom, ktorí tomu venovali čas, energiu a aj peniaze, lebo viem, že to všetko niečo stojí. Ja viem o tom svoje, nikto to nepreplatí, obzvlášť, keď idete proti záujmom niekoho. Keby ste šli záujmami niekoho, no tak faktúru máte kde poslať. Tuná nemáte kde poslať faktúru, tuná to musíte vytiahnuť z vrecka, čiže stojí tu naozaj na mieste a ja v tejto chvíli ďakujem ľuďom, ktorí sa tomu dlhodobo venovali a vyvinuli enormnú energiu a oni sú tí, ktorí zachraňujú a možno na konci aj zachránia Košice pred tým, aby im za dverami ťažili urán. To by bolo korektné takto povedať, a tým pádom sekundárne povzbudíme aj ďalších, aby aj vo svojom regióne konali tak, aby ste nakoniec dokopali ľudí, ktorí vládnu, k tomu, aby sem doniesli niečo, čo za niečo stojí. To by možno stálo teraz vyzvať pána Senka, keď tuná východniari už svoje záujmy deklarujú alebo tú ochranu pred tým, aby mohli ísť do Košíc a nevykrikovali im, že čo som tu ja hovoril, že budú svietiť jak baterky, tak teraz už môžu teda, že urobili sme čo sme mohli. Otázka stojí, že či to bude stačiť? Ja som nie paranoik, ale viem, kde žijem a viem, akí sú právnici a z čoho žijú právnici, takže bude mimoriadne zaujímavé zistiť, že jak to celé, aký to celé bude mať koniec. Ale vyzerá, že verím, že tento štát, ešte akú takú silu má. Takže keď tento štát, tento zákonodarný zbor prijme nejaký parameter, tak verím, že bude, že tu máte, váš právny odbor, na rozdiel od právnych odborov iných ministerstiev, pracoval tak, že to nebude mať nejaké slabé miesto, o ktoré sa dá zahačkať, a potom vycúvate s tým, že teda aby sme sa nearbitrovali, ja neviem čo, však viete tých vecí, jak to celé môže skončiť, je veľa. Takže ja som hlasoval za, aby to šlo do zrýchleného. Ja som za tento zákon, s tým nemám najmenší problém. Hej, netrhám z koristi, že si chcem aj ja tam pichnúť svoju vlajku, ja s tým dokopy nič nemám, ja som pár letákov rozdal, ale sú ľudia, ktorí si zaslúžia uznanie a pochvalu, že sa tomu venovali, to treba korektne povedať. Treba vyjadriť presvedčenie, že naozaj to pomôže, že naozaj je to to, čo v tejto chvíli bolo treba urobiť a tak, ako sme to urobili, je to, že na konci je výsledok, lebo výsledkom vyzerá, že sa zhodneme, výsledkom je to, že sa ten urán ťažiť nebude. Nie, nebude ťažiť preto lebo, viete to máte takých, ako sa to, kverulantov, ktorí sú, ešte ani nepoviete, že čo chcete a už sú proti. To ja poznám. Keď je požehnaná krajina, ktorá má nejaké bohatstvo, však je jej úlohou ho prípadne znásobiť to nerastné, vyťažiť, predať, neviem čo. Ale potom sú aj okolnosti, že kde teda pánbožko požehnal, keď už tu zostanem v tejto rovine, že to nerastné bohatstvo sa nachádza, no už smola, je to Košičanom vo dvore. Čiže už na toto treba naozaj zabudnúť. Viete, keby to bolo naozaj niekde, ale my tých pustatín veľa nemáme, tak potom rozprávajme o tom, ako to zhodnotiť a tu napr. ja znova si neodpustím tú poznámku, že my sme na tom horšie ako Mongoli. A pritom častokrát sa zvykne ako Mongoli, chudáci, a pritom to sú múdri ľudia, lebo oni sú bohatí na nerastné suroviny a by ste neverili, oni sú parametricky ináč nastavení, že koľko chcú z toho, že ich Džingis alebo kto požehnal, že majú nejaké nerastné bohatstvo. Tam tá daň za vyťažený nerast je, neviem, či nie 50 %, kdežto u nás 10 %. Viete, všetky tie mýty, všetky aj to tie ekonomické prepočty, a tu sa premostím na Detvu, ktorí budú hovoriť, že prečo teda je aj v záujme štátu vyťažiť, tak v zásade v porovnaní s inými krajinami znova prídeme na to, čo je smutnou a krutou pravdou, že predáme aj vlastnú mater a lacno. Viete, to je presne to, hej, že u nás sú tie parametre nastavené tak, že sú fakt klondajkom pre tých ľudí, ktorí sa tomu venujú, že to už keď sa niekde ťaží, že už nám niekto dal to šťastie, že to máme, tak to nezhodnotíme. Nezhodnotíme, lebo tá daň za vyťažený nerast je nízka, tie parametre, ktoré si my k tomu nastavujeme a mýty typu, že to povie iba niekto, kto tomu nerozumie, že DPH tu zostane. DPH tu nezostane, lebo my to zlato si nekúpime, čo v Detve vyťažia. To znamená, keď to zlato pôjde preč, tak to DPH nebude. Nuž, ale to by chcelo byť korektný, však? Keby sme všetko zlato, ktoré vyťažíme sem, aj spotrebovali, tak tá DPH tu zostane, ale kto by si už u nás kúpil zlato, okrem vybraných pár ľudí, ale ani. (Reakcia navrhovateľa.) To všetko súvisí, lebo ja vám poviem, že čo chcem využiť tento moment, tento deň D aj k tým chudákom, ktorí, zdá sa, že nemajú takú loby, to sú Podpoľanci a Kremničania, ktorí, zdá sa, že nemajú až takú loby, aby presadzovala ich záujem, tak chcem využiť, a tým pán minister premostím, prečo hovorím o tom zlate, lebo ak vám tečie do topánok v uráne a ste tu v skrátenom, mám pocit, že ste to už niekde povedali, že pri ťažbe zlata sme už, už je vymaľované. No, povedzte, povedzte ľudu tejto krajiny, že Detvanci tam, ten zlatý vrch, že či jak sa volá, že im ho rozkopú, že im ho rozkopú, však to by koniec koncov možno nebolo až tak zlé, keby z toho niečo mali, ale oni ho rozkopú, z toho nebudú mať nič, hej, len tam zostane ekologicky obrovská záťaž a budú to robiť metódou, ktorá je použiteľná v krajinách tretieho sveta a Slovensku. No a to je, pán minister, prečo to hovorím. Ja využijem tú príležitosť, že pôjdem ku vám na výbor, prípadne keď neprejdem, tak pôjdem tuná s pozmeňovákom. Čiže už keď teda hovoríme, že lebo zlato nie je toxický nerast, treba povedať, čiže ak teraz hovoríte, že ten zákon hovorí, že upravuje, podmieňuje ťažbu toxických nerastov referendom, tak ja by som navrhoval, aby sme, môžeme o tom formuláciu presne cizelovať, aby sme navrhli iné nerasty, ktoré sa ťažia a spracovávajú toxickou metódou detto. No resp. tiež je podmienené súhlasom referenda. Verím, že prípadne by sme mohli na to nájsť spoločnú, spoločnú reč. Čiže to bude predmetom môjho návrhu aj ochoty alebo aj chuti zmeniť a pomôcť možno Detvancom, pomôcť možno Kremničanom, že teda oni to zlato síce toxické nie je, ale tá ťažba a spôsobom tej ťažby, to na tom, verím, že sa zhodneme, určite toxický a nebezpečný je. Čiže aj tam, tam tá miera tej spoluúčasti verejnosti by mala byť primeraná a primeraná je. Som rád, že sa zhodneme na tom, že to definujeme referendom. S tým tiež plne súhlasím. Očakávam konštruktívnu debatu na túto tému. Ďakujem.